34. schôdza NR SR - 6.deň - A. dopoludnia
Dátum: 2018-09-18
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

100. Vážený pán predseda, kolegyne, kolegovia, rokujeme o našom návrhu na nielen samotné zlepšenie procesu a mechanizmu voľby generálneho prokurátora ako najväčšieho a najvyššie postaveného ochrancu práva a zákonnosti na Slovensku, ale o našom návrhu, alebo teda najmä o našom návrhu na odpolitizovanie tejto voľby. Ja vítam faktickú poznámku pána poslanca Baránika, budem sa jej venovať vo svojom vystúpení, ale ako jediné, čo tu ešte nezaznelo, by som chcel kolegov doplniť v tom, že keď si uvedomíme, akým spôsobom vlastne je dnes volený generálny prokurátor ako hlava všetkých prokuratúr a naozaj ten, ktorý by mal byť cnostným ochrancom zákonnosti a práva na Slovensku, tak veľmi jednoduchými logickými metódami musíme prísť na to, že vlastne vláda si volí človeka, ktorý bude následne niekoľko rokov dohliadať na to, akým spôsobom sa bude pristupovať ku stíhaniu zločincov alebo podozrivých aj na tých najvyšších miestach, na tých najvyšších politických funkciách. A je predsa samozrejmé a je to z histórie mnohokrát potvrdené, že málokto pohryzie ruku, ktorá ho kŕmi. Takže je prirodzené, že ak vládna väčšina, ktorej hlasy stačia v parlamente na zvolenie generálneho prokurátora, tohto človeka zvolí do funkcie, tak asi tento človek nebude mať veľkú motiváciu na to, aby stíhal tých najvyššie postavených zločincov, mnohých zapojených do rozkrádania štátu, pretože títo, títo ľudia mu svojím vplyvom zabezpečili zvolenie do tejto veľmi významnej politicko-právnej funkcie. Náš návrh prichádza s obrovskou zmenou, a síce v tom, že už by nebol generálny prokurátor volený politikmi, priamo poslancami Národnej rady, čo poslancami, priamo poslancami vládnej koalície, pretože, a teraz nenarážam na súčasné strany, ale na všeobecný mechanizmus voľby generálneho prokurátora, pretože naozaj stačí tá vládna väčšina na to, aby bol zvolený do funkcie. Ale naopak, a o tom sa môžeme, pán kolega, rozprávať, rozširujeme veľmi významným spôsobom, viac ako 50-násobne zväčšujeme množinu voliteľov alebo voličov generálneho prokurátora. To znamená, veľmi zásadným spôsobom aj znižujeme mieru závislosti a možnosť korupcie a korumpovanie týchto ľudí, pretože je predsa prirodzené, že 76 poslancov sa dá oveľa jednoduchšie zmanažovať ako osemtisíc-, neviem, -sto voličov z radov všetkých právnických, právnických komôr. To znamená nielen, ako vy ste povedali, notárov, advokátov a prokurátorov, ale aj sudcov tiež. A myslíme si, že medzi týmito ľuďmi, medzi všetkými týmito skupinami je naozaj ešte stále veľká väčšina ľudí, ktorí sú čestní, zásadoví a ktorí by aj ku voľbe generálneho prokurátora pristupovali ako ku svojej špeciálnej výsade, ku svojmu exkluzívnemu právu rozhodnúť o tom, kto bude ďalšie roky ten najvyšší ochranca zákonnosti a práva na Slovensku. Preto, pán kolega Baránik, úplne úprimne vám chcem povedať, že ja nerozumiem vašej výčitke, že prečo by to bolo ešte horšie. Pretože to, čo ste povedali, že vlastne mnohí z týchto ľudí alebo mnohí z týchto funkcií sú priamo v antagonistickom vzťahu ku generálnemu prokurátorovi. To znamená, práve naopak, že sú s nim v protiklade, čiže nemajú prečo mu vychádzať poruke a nemajú prečo nejakým spôsobom byť nápomocní nejakej zmanipulovanej alebo skorumpovanej voľbe. Takže aj to, čo vy hovoríte, vlastne nás len utvrdza v tom, že ten návrh, ktorý sme dali, je správny, pretože ak niekoho zvolím do funkcie aj napriek tomu, že som k nemu v antagonistickom vzťahu, to znamená, že tie odborné predpoklady, ktoré uňho vidím, prevážili moje osobné averzie alebo moje osobné nejaké rozhodnutie, že toto človeka tam nechcem. A ak by to takto bolo, tak je to obrovské víťazstvo proti súčasnému stavu. Ale, samozrejme, možno o tom diskutovať, debatovať, môžme to posunúť do druhého čítania a potom sa rozprávať o tom, že ako tú skupinu tých voličov generálneho prokurátora rozšíriť, alebo naopak, či ju nie je potrebné nejakým spôsobom zúžiť. Je to na konštruktívnu debatu. Ale si myslím, že v tomto pléne sa zhodneme v tom, že je potrebné zmeniť mechanizmus voľby generálneho prokurátora. Bez ohľadu na zloženie súčasnej, budúcej aj tej ďalšej vlády, jednoducho musí byť tento mimoriadne dôležitý človek doslova odizolovaný od politických vplyvov, aby tá práca na špičke Generálnej prokuratúry ako vrchole tej pyramídy ochrany zákonnosti bola naozaj bez politických vplyvov. V tom druhom čítaní je práve priestor na to, aby ktokoľvek prišiel s pozmeňovacím návrhom práve teda na zmenu tejto množiny voličov alebo skupiny ľudí, ktorí budú mať aktívne právo zasiahnuť do voľby generálneho prokurátora. My sme jednoducho dali na stôl návrh, o ktorom si myslíme, že by mohol byť aj racionálny, aj tak nejako politicky zdôvodnený, ak sa nájdu nejaké protinávrhy, ktoré budú mať svoje zdôvodnenia, budú mať hlavu a pätu. Absolútne to nejako dopredu neodmietame. Len, pán kolega, aj vy ste povedali, že bude to podľa vás horšie, že vítate zmenu, ale bude ten výsledok omnoho horší, ale nepovedali ste, čím by bolo spôsobené to, že by to bolo horšie alebo prečo by to malo byť horšie. Pretože povedať, bude to horšie, to je veľmi jednoduché. Ale myslím, že toto je naozaj téma, ktorá sa dotýka všetkých občanov Slovenskej republiky, pretože v konaní voči každému z občanov, voči všetkým občanom má vlastne najvyššie postavenie generálny prokurátor. A preto keď povieme, že, alebo ste povedali, že náš návrh nie je dostatočne dobrý, lebo myšlienka je dobrá, ale výsledok by zapríčinil to, že by to bolo ešte horšie, tak by som vás chcel poprosiť, pán kolega, keby ste to nejako špecifikovali a upresnili už len kvôli tomu, že my sami by sme radi vedeli, v čom vy napríklad osobne si myslíte, že je to horšie. Pretože my máme záujem na konštruktívnom dialógu s akýmkoľvek poslancom bez ohľadu na politické tričko. A ak nejaký návrh predkladáme, napríklad ako tento, tak ho vždy predkladáme s najlepším vedomím, svedomím a úmyslom tak, aby, ak by ten návrh prešiel, aby zlepšil tú konkrétnu časť, ktorej sa venuje, proste aby zlepšil či už vymožiteľnosť práva, alebo úroveň života, alebo sociálne zabezpečenie. Proste vždy tú jednotlivú tému, ktorú má ten návrh zákona riešiť. Tak ako sa snažíme konštruktívne pristupovať ku kritike návrhov z iných politických strán alebo, naopak, ku podpore návrhov z iných politických strán, tak teda by sme aj, myslím, že celkom právom požadovali, aby aj vy ste pristupovali ku kritike alebo ku podpore našich návrhov nielen kriticky, ale aj odôvodnene. Takže, pán kolega, ja vás chcem poprosiť ako právneho experta SaS, aby, nemusí to byť v tejto debate a v tomto pléne, ale aby ste nám vaše výhrady, ktoré ste tu formovali, aj nejako zdôvodnili. A veľmi radi si s vami k nim sadneme a môžme si to prejsť, že prečo by to bolo lepšie alebo horšie. V každom prípade, kolegyne, kolegovia, asi na tom, že je potrebné zmeniť mechanizmus voľby generálneho prokurátora, sa zhodneme. A ja som realista, ja nemám veľké oči a nečakám, že by náš návrh získal toľko hlasov, aby skutočne prešiel a mohol ovplyvniť už v najbližšom volebnom období prokurátora ten výkon samotnej funkcie, ale tak ako aj pri predošlom zákone o tej novele školského, alebo návrhu novely školského zákona, tak aj teraz vám hovorím, ak máte vy lepší spôsob, ak prídete s lepšou myšlienkou, ako chceme odpolitizovať, ako chcete odpolitizovať samotnú voľbu, ale aj výkon funkcie generálneho prokurátora, príďte s tým a my to po konštruktívnej a zmysluplnej debate podporíme. Nemáme s tým žiadny problém, len nech sa dosiahne to, aby naozaj tam potom po ďalšej voľbe sedel človek, o ktorom nikto z nás nebude môcť povedať, že ten človek podlieha nejakým politickým vplyvom alebo že niekoho nitky ho majú zavesené tak, že jednoducho iba bábka. Keď sa nám toto podarí, bude úplne jedno, že ktorá strana to predloží, dôležité je, aby sme to spoločne dokázali. Ďakujem pekne.